Версайскый договор

Версайскый договор - мировый договор, подписаный в конци Первой свѣтовой войны меджи витязныма державами и пораженым Нѣмецкым цѣсарством 28. юна 1919 во Версаю под Парижом и набравшый силу 10. януара 1920. Статья 81. Версайского договора вызначала створѣня автономной русинской територии яко части Чехословакии. За договором з Нѣмецкым цѣсарством наслѣдовали далшы мировы договоры зоз его споенцями: 10. септембра 1919 з Австриев в Сен-Жермен; 27. новембра 1919 з Болгариев в Нейи на Сенѣ; 4. юна 1920 з Мадярскым кральовством в Трианонѣ; 10. августа 1920 з Османсков империев в Севрѣ. == Утраты Нѣмецкого цѣсарства == Утраты властной територии: на хосен Белгии - округы Ейпен и Малмеди (Eupen-Malmedy); на хосен Дании - сѣверный Шлезвиг (Nordschleswig); на хосен Литвы - Мемель (Клайпеда) (Memelland); на хосен Польщи - Познань (Posen), западну Пруссию (Westpreussen), часть Шлезии и Верхньошлезскый угльовый ревир (Reichthaler Ländchen, Oberschlesisches Kohlerevir); на хосен Франции - Елзас-Лотрингию (Elsass-Lothringen); на хосен Чехословакии - Глучинскый регион Шлезии (Hultschiner Ländchen); Гданьск выголошовав ся за вольный штат (Freie Stadt Danzig) в мытных границях Польщѣ; область Саар (Sargebiet) на 15 рокы оддана под меджинародну справу. Утраты колоний: вшиткы германскы колонии через дочасный мандат Лигы Народох передавали ся Споеному кральовству, Франции и Японии. Утраты военского потенциала: Германия мала право на 100-тысячне сухоземне войско, але без танкох; не могла мати военску авиацию; могла мати обмеженый военскый флот; лѣвый берег Рина и 50 км в глубину правого берега - демилитаризована зона. Економичны утраты: Германия мала заплатити як контрибуцию 132 милиарды золотых марок, з котрых понад половку на хосен Франции; Саарскый угльовый ревир передавав ся на 15 рокы в хоснованя Франции; == Критика договора == «Витязны державы», зазначены в договорѣ были: главны (Principal Powers) - США, Споене кральовство, Франция, Италия, Япония придружены - Белгия, Боливия, Бразилия, Китай, Куба, Еквадор, Греция, Гватемала, Гайти, Хиджаз, Гондурас, Либерия, Никарагуа, Панама, Перу, Польща, Португалия, Румыния, Кральовство Югославия, Сиам, Чехословакия, Уругвай. Россия, як еден зо закладаючых членох Антанты, хоть была основным участником войны на витязной сторонѣ, в договорѣ не мала участь, а ей правонаступник, СССР, Версайскый договор не вызнавав, про то, же интересы России были проигнорованы, и домогав ся его змѣны. Едну з важнѣйшых роли в договорѣ мали США, а Президент Вилсон пробовав выпрацовати справедливый мир на основѣ своих 14 пунктох, створѣня Лигы Народох и недопущѣня надмѣрных контрибуций. Але то му ся удало лем счасти. Успѣхом Вилсона было створѣня Лигы Народох, котра мала рѣшати меджинародны конфликты и не допустити войну. Основны пункты штатута Лигы Народох стали ся частьов Версайского договора, и Вилсон го нараз подписав.Але многы експерты уже в 20-ы рокы указовали, же надмѣрно покарана Германия буде ся домогати реваншу. Наконец з таков мотивациев быв договор в Сенатѣ заблокованый, а США го не вызнали, ани не стали ся нигда членом Лигы Народох. Не подписав договор ани Китай, понеже статья 156. оддавала нѣмецкы концесии на его територии в хосен Японии, а не вернула суверениту Китаю. Найвекше незадовольство было в Германии, котре по приходѣ ку владѣ Адолфа Гитлера поступно вело ку ремилитаризации, реваншу и зачатку Другой свѣтовой войны. == См. тыж == Штырнадцять пункты Вилсона == Жерела и одказы == Прохоров А. М., ред. (1993). Версальский мирный договор 1919 (по русскы). //Большой энциклопедический словарь. Москва: Советская энциклопедия. p. 210. Treaty of Versailles, 1919 (по англицкы). Encyclopaedia Britannica. [перевірено 2019-06-26]. Шубин А. В.. ВЕРСАЛЬСКАЯ СИСТЕМА (по русскы). Энциклопедия «Всемирная история». [перевірено 2019-06-26]. Текст договора по чешскы [1] або англицкы [2]

Source: original